Det er sjældent, at vi i Danmark har besøg af delfiner. Endnu mere sjældent sker det, at en flok på hele syv delfiner lægger vejen forbi. Men lørdag formiddag mellem klokken 10.13 og 11 så en gruppe fuglekiggere – såkaldte birdere – i Skagen netop sådan en flok. - Vi var euforiske og glade. Det var dagens bedste oplevelse, siger Rolf Christensen fra Grenen Fuglestation. Det var ham, der spottede flokken, da han sammen med syv andre mænd stod på Grenen i syv timer lørdag. Helt specifikt var der tale om syv øresvin, som er en af verdens største og mest udbredte delfinarter. Øresvin kan blive op til fire meter lange og veje op til 650 kilo. - Jeg har aldrig set syv øresvin på samme tid før. Det sker sjældent, siger Rolf Christensen. Rolf Christensen har lagt mærke til, at der i år har været flere delfiner omkring Skagen end tidligere. Det lykkedes Rolf at optage en video af delfinflokken. Flokken ud for Skagen svømmede i første omgang forbi Grenens sydlige kyst mod sydvest. 40 minutter efter kom de så svømmende med kurs mod nordøst – til stor glæde for birderne. - Det var fedt. De var helt tæt på land, hvor vi står, siger Rolf Christensen. I januar 2017 var en delfin på besøg i Skagen Havn - se mere her:
Fuglekiggere i Skagen fik sig en oplevelse lidt ud over det sædvanlige, da syv øresvin svømmede forbi.